钦定古今图书集成/理学汇编/文学典/第066卷 > 朱昂
## 钦定古今图书集成/理学汇编/文学典/第066卷 > 朱昂

按《宋史文苑传》：“昂，字举之，其先京兆人，世家汉渼。唐
天复末，徙家南阳。梁祖篡唐，父葆光与唐旧臣颜荛、
李涛数辈挈家南渡，寓潭州。每正旦夕至，必序立南
岳祠前，北望号恸，殆二十年。后涛北归，葆光乐衡山
之胜，遂往家焉。昂少与熊若谷、邓洵美同学，朱遵度
好读书，人号之为‘朱万卷，目昂为小万卷。昂尝闲行’”，
经庐陵，道遇异人，谓之曰：“中原不久，当有真主平一
天下，子仕至四品，安用南为？”遂北游江淮。时周世宗
南征，韩令坤统兵至扬州，昂谒见，陈治乱方略。令坤
奇之，署权知扬州扬子县。适兵革之际，逃亡过半，昂
便宜绥辑，复逋亡者七千馀家，令坤即表授本县令。
宋初，为衡州录事参军。常读陶潜《闲情赋》而慕之，因
广其辞曰：“维禀气兮清浊，独得意兮虚徐，耳何聪兮
无瑱，衣何散兮无裾？务冥怀于得丧，宁勤体乎菑畬。
将使同方姬、孔，抗迹孙、蘧，精骛广漠，心游太虚，傲朝
曦兮南荣，溯夕飙兮北疏，非道之病，惟情之舒。繇是
含颖怀粹，凝和习懿，器𣽂沦兮幽忧，德芬馨兮周比。
井无渫兮泉融，珠潜辉兮川媚。又何必陋雄之尚元，
笑奕之心醉。悲墨之素丝，叹展之下位，苟因时之明
扬，乃斯文之不坠。睇烟景兮飘飘，心悬旌兮摇摇，感
朝荣而夕落，嗟响蛩而鸣蜩。姑藏器以有待，因寄物
而长谣。愿在首而为弁，束元发而未衰。会名器之有
得，与缨珥兮相宜。愿在足而为舄，何坎险之罹忧，欲
效勤于竖亥，思追踵于《浮丘》。愿在服而为袂，傅缯素
而饰躬。异化缁之色涅，宁拭面而道穷。愿在目而为
鉴，分妍丑于崇朝。惊青阳之难久，庶白首以见招。愿
在地而为簟，当暑溽而冰寒。伊肤革之尚疚，胡寤寐
以求安。愿在觞而为醴，不乱德而溺真。体虚受之为
器，革谲性以归淳。愿在握而为剑，每辅衽而保裾，殊
铅铦之效用，比硎刃而有馀，愿在橐而为矢，美筈羽
之斯全，畴懋勋而锡晋，射穷垒而衄燕。愿在体而为
裘，托针缕以成功，非珍华而取饰，将被服而有容，愿
在轩而为篁，贯岁寒而不改，挺介节以自持，廓虚心
而有待，人之愿兮实繁，我之心兮若此。蓄为志兮璞藏，发为文兮雾委，既持瑾”兮掌瑜，复撷兰兮艺芷。始
无言兮植杖，终俛首兮嗟髀。振襟兮自适，觌物兮解
颐。云无心兮遐举，萝倚干兮丛滋。想陵谷之变地，况
元黄之易丝。人可汰而可锻，己不磷而不缁。苟一鸣
而惊人，何五鼎而勿饴。已而拥膝清啸，倾怀自宽。枢
桑户荜兮差乐，鸠飞梭跃兮胡难？指夜蟾兮为伍。仰
疏籁兮邀“欢。何孙牧而伊耕？何巢箕而吕磻？涤我虑
兮绿绮，清我眠兮琅玕。周旋兮有则，徙倚兮可观。终
卷舒兮自得，契休哉于考槃。”李昉知州事，暇日多召
语，且以文为贽，昉深所嗟赏。历宜城令。开宝中，拜太
子洗马、知蓬州，徙广安军。会渠州妖贼李仙众万人
劫掠军界，昂设策禽之，自馀果合渝、涪四州民连结
为妖者置不问，蜀民遂安。宰相薛居正称其能。迁殿
中丞、知泗州。尝作《隋河辞》，谓：“濬决之病民，游观之伤
财，乃天意之所以亡隋也。使隋不兴役费财以害其
民，则安得有今日之利哉？”尝聚淮水流尸三千，为冢
瘗之。有戍卒谋乱，昂诛其首恶，凡支党之诖误者悉
贳之。就迁监察御史、江南转运副使。太平兴国二年，
知鄂州，加殿中侍御史，为峡路转运副使，就改库部
员外郎，迁转运使。端拱二年，以本官直秘阁，赐金紫。
久之，出知复州，表求谢，事，不许。迁水部郎中，复请老，
召还，再直秘阁，寻兼越王府记室参军。真宗即位，迁
秩司封郎中，俄知制诰、判史馆。受诏编次《三馆秘阁
书籍》，既毕，加吏部。咸平二年，召入翰林为学士。逾年，
拜章乞骸骨，召对，敦谕，请弥确，乃拜工部侍郎致仕。
翌日，遣使就第赐器币，给全奉，诏本府岁时存问，章
奏听附驿以闻。命其子正辞知公安县，以便侍养，许
归江陵。旧制，致仕官止谢殿门外，昂特延见，命坐，恩
礼甚厚，令俟秋凉上道，遣中使赐宴于玉津园，两制
三馆皆预，仍诏赋诗饯行，缙绅荣之。昂前后所得奉
赐，以三之一购奇书，以讽诵为乐。及是闲居，自称退
叟，著《资理论》三卷上之，诏以其书付史馆。弟协，以纯
谨著称，仕至主客郎中、雍王府翌善，昂以书招之，协
亦告老归。兄弟皆眉寿，时人比汉之“二疏。”知府陈尧
咨署其居曰“东、西致政坊。”昂于所居建二亭：曰“知止”，
曰“幽栖。”颇好释氏书。晚岁自为墓志。景德四年卒，年
八十三。门人谥曰正裕先生。诏加赙赠，录其孙适出
身。昂好学，纯厚有清节，澹于荣利，为洗马十五年，不
以屑意。居内署，非公事不至两府。在王邸时，真宗居
储宫，知其素守，故每加褒进，然昂未尝有所私请，进
退存礼，士类多之。有《集》三十卷。子正彝、正辞，并登进
士第，正基虞部员外郎。

按《渑水燕谈录》：“荆南朱昂，博学有清德，晚年以工部
侍郎乞骸骨。既得谢，真宗赐坐宠诏，留候秋凉，还荆
南。故吴淑赠诗曰：‘浴殿东凉初阁笔，渚宫秋晚得悬
车’。”比行锡宴玉津园，侍臣皆赴，坐中内侍传诏，各赋
诗饯行，凡四十八篇。独李翰长维诗最奇绝，云：“清朝
纳禄犹强健，白首还家正太平。”昂弟协，亦退居里中，
皆八十馀，时谓渚宫。二疏。